Родителите на убития пред дискотека Стоян Балтов осъдиха прокуратура

Родителите на убития студент Стоян Балтов осъдиха Софийския градски съд (СГС) и прокуратурата за забавено правораздаване. Институциите трябва да платят по 50 000 лева обезщетение на двамата родители, тъй като наказателното дело за убийството на сина им не е приключило в разумен срок. Решението е на Окръжния съд в Сливен, предаде БНР.



19-годишният студент по Фармация бе убит на 5 декември 2008 г. пред дискотека „Амнезия” в Студентски град в София, след като негови връстници го пребиха зверски. В момента в затвора е само един от осъдените - Александър Данаилов. Съучастниците му Светлозар Стоянов и Вили Георгиев успели да избягат от България и до момента не са открити.

Лятото на 2009 г. делото бе прекратено за пропуски на прокуратурата, срокът за разследване бе удължен с 4 месеца и новият обвинителен акт - внесен следващата година. Делото приключи чак през лятото на 2013-а година. Александър и Светлозар получиха по 18 години затвор, а Вили бе оправдан.